በኢትዮጵያ በፖሊሲና የህግ አተገባበር ክፍተት የዜጎች የሥራ ላይ አደጋ አሳሳቢ ሆኗል-ሚኒስትሩ  
 ረቂቅ አዋጁ በቅርቡ ከጸደቀ በኋላ ሁሉም አሰሪ ተቋማት ተግባራዊ እንዲያደርጉት የሚያስገድድ ህግም አብሮት ይወጣል ነው የተባለው። ሚኒስቴሩ የሥራ ላይ አዋጁን ተግባራዊ በማያደርጉ ተቋማትና አሰሪና ሰራተኞች ላይ ሕጋዊ እርምጃ መውሰድ እንደሚጀምርም አስታውቋል። ሚኒሰቴሩ "የሙያ ደህንነትና ጤንነት መረጃዎችን የመሰብሰብ የማደራጀትና በግብዓትነት የመጠቀም አቅም ማሳደግ ለ8ኛው የዘላቂ ልማት ግቦች አፈፃፀም አጋዥ እርምጃ" በሚል መሪ ሃሳብ ዓለም አቀፍ የሙያ ደኅንነትና ጤንነት ቀንን ትናንት ከባለድርሻ አካላት ጋር አክብሯል።   የሰራተኛና ማኅበራዊ ጉዳይ ሚኒስትር ዴኢታ ወይዘሮ ወርቅነሽ ብሩ በዚሁ ጊዜ እንደገለጹት የሥራ ላይ አደጋ በዓለም ሆነ በአገሪቱ ከጊዜ ወደ ጊዜ እየተባባሰ መጥቷል። በኢትዮጵያ በተለይም በኮንስትራክሽን ዘርፉ የሚደርሰው አደጋ ከሁሉም የሥራ ዘርፍ ትልቁን ድርሻ የሚይዝ መሆኑን ገልጸዋል። እንደ ወይዘሮ ወርቅነሽ ገለጻ አሰሪ ተቋማት ላይ የሚታየው የፖሊሲና የህግ አተገባበር ክፍተቶች፣ ለሰራተኞቻቸው በቂ ሥልጠናዎችን አለመስጠትና ለችግሩ ትኩረት አለመስጠት በዋናነት የሚጠቀሱ ችግሮች ናቸው።  ሚኒስቴሩ አደጋውን ለመከላከል አዲስ የፖሊሲና ስትራቴጂዎች ረቂቅ አዘጋጅቶ በቅርቡ ሥራ ላይ ያውላል ነው ያሉት። የኢትዮጵያ ሰራተኞች ማኅበራት ኮንፌደሬሽን ፕሬዚዳንት አቶ ካሳሁን ፎሎ በበኩላቸው በአብዛኛው ተቅጠረው የሚሰሩ ሰራተኞች የሥራ ዋስትና የተረጋገጠ አይደለም ብለዋል። "በዚህ ዓመት ከኮንስትራክሽን ግንባታዎች ላይ በመውደቅ፣ በመሠረት ቁፋሮ ወቅት በአፈር መደርመስና በኤሌክትሪከ አደጋዎች እንዲሁም በማሽን በመቆረጥ በሰራተኞች ላይ በርካታ አደጋዎች ደርሷል" ነው ያሉት። አሰሪ ተቋማትም ለሰራተኞቻቸው ምቹና የተረጋጋ የሥራ ቦታን መፍጠር እንደሚገባም አሳስበዋል። በአገሪቱ የኢንዱስትሪና የኮንስትራክሽን መስፋፋትን ተከትሎ ለሰራተኛው ምቹ የሥራ ቦታን በመፍጠርና ሥልጠናዎችን በመስጠት በሥራ ላይ የሚደርሰውን አደጋ መቀነስ ይገባል ብለዋል። የሙያ ደኅንነትና ጤንነትን የተስተካከለ እንዲሆን በማድረግም ዘላቂ የልማት ግቦችን ማረጋገጥ እንደሚገባ ተናግረዋል። ሰራተኞችም በሚችሉት መጠን ራሳቸው ከአደጋ መከላከል እንደሚገባ ጠቁመዋል። ዓለም አቀፍ የሙያ ደኅንነትና ጤንነት ቀን በዓለም አቀፍ ደረጃ ለ15ኛ ጊዜ በኢትዮጵያ ደግሞ ለ14ኛ ጊዜ ተከብሯል(ኢዜአ) ። 